
Jūrmalas Pilsētas domes priekšsēdētājam

Gatim Truksnim,

Izglītības jautājumu komitejas priekšsēdētājam

Ilmāram Ančānam,

Izglītības nodaļas vadītājai Aīdai Paiparei

Pirmsskolas izglītības iestādes “Pienenīte”

personāla un bērnu vecāku

I E S N I E G U M S


2011. gada 3. janvārī Jūrmalas Pilsētas domes atbildīgās personas sastādīja aktu par pirmsskolas izglītības iestādes “Pienenīte” (turpmāk tekstā PII) ēkas tehnisko stāvokli, kurā norādīts, ka PII ēka atrodas iespējamā avārijas stāvoklī, PII vadītājai uzdots kontrolēt turpmāko situāciju.


Pamatojoties uz šo aktu, Jūrmalas Pilsētas dome apsvēra iespēju PII slēgt avārijas stāvokļa dēļ un nodrošināt bērniem vietas citās pirmsskolas izglītības iestādēs Kauguros.


Informējam, ka neesam apmierināti un nepiekrītam šādam problēmas risinājumam, kā arī uzskatām, ka akts sastādīts pārsteidzīgi, pietiekami neapsekojot ēkas tehnisko stāvokli un neizvērtējot visus iespējamos problēmas risinājumus. Ēka apsekota pirms sniega notīrīšanas, tādējādi apsekošanas akts nav precīzs un nerāda patieso situāciju. Ēkai nepieciešama atkārtota apskate pēc nepieciešamo darbu – sniega notīrīšanas – pabeigšanas.

2011. gada 4. janvārī PII vadība kopā ar bērnu vecākiem Jūrmalas Pilsētas domē tikās ar Izglītības jautājumu komitejas priekšsēdētāju Ilmāru Ančānu un Izglītības nodaļas vadītāju Aīdu Paipari, tikšanās laikā tika secināts, ka lielākā problēma, kas apdraud PII pastāvēšanu, ir no jumta nenotīrīts sniegs, kas kūstot rada lielākus postījumus ēkai – ēkas jumts un sienas caurlaiž kūstošo sniegu.

2011. gada 4. janvārī PII jumtu notīrīja, pēc sniega notīrīšanas kūstošais sniegs pārstāja tecēt caur jumta segumu un sienām, tādējādi pierādot, ka jumta segums ir bijis pārslogots un problēmas būtība bijusi laikus nenotīrīts sniegs.


Lūdzam pilsētas domi rast iespēju iesaistīties problēmas risināšanā un turpmāk nepieļaut tālāku PII ēkas bojāeju, lai PII “Pienenīte” varētu pastāvēt Ķemeros. Lūdzam pašvaldības atbalstu un finansējumu regulārai sniega tīrīšanai no PII jumta.


Lai varētu konstruktīvi risināt PII problēmas, apsolām pašvaldībai gan bērnu vecāku, gan personāla atbalstu.

05.01.2011.

Ar cieņu, 

